Os concellos galegos poderán solicitar a partir de mañá as axudas para a realización de poxas de gando bovino selecto | Noticias Vigo\nOs concellos galegos poderán solicitar a partir de mañá as axudas para a realización de poxas de gando bovino selecto\nO Diario Oficial de Galicia publica hoxe a primeira convocatoria desta orde da Consellería do Medio Rural, que conta cun orzamento inicial de 65.000 euros\nPublicado por Noticias Vigo o día 17/02/2020 na sección de Agricultura e Gandería,Xunta de Galicia\nO Diario Oficial de Galicia (DOG) publica hoxe a orde da Consellería do Medio Rural para que os concellos galegos se poidan beneficiar das axudas destinadas á realización de poxas de gando bovino selecto. O orzamento inicial é de 65.000 euros, que se poderá ampliar se así se precisa.\nA Consellería do Medio Rural é consciente de que a reposición nas explotacións bovinas debe realizarse con animais que cumpran con todas as garantías sanitarias e que, ademais, aporten unha mellora xenética do gando da explotación a uns prezos razoables. As poxas de gando bovino selecto son eventos que teñen como obxectivo facilitar o mercado de animais, xa que permiten a súa compravenda sen intermediarios e con total transparencia nunha relación directa entre o comprador e o vendedor. Ademais, a venda de animais selectos supón unha fonte de ingresos adicionais para os gandeiros e gandeiras, constituíndo un nicho de mercado para moitas explotacións que posúen excedentes, propagando e difundindo o progreso xenético acadado ao resto da poboación.\nA través destas axudas preténdese fomentar a celebración dunha rede de poxas de gando selecto a realizar en diferentes puntos da xeografía galega, cunha periodicidade acorde á oferta de animais para que exista unha distribución ordenada das mesmas ao longo do ano, e onde os posibles vendedores e compradores poidan atopar unha vía de comercialización segura e fiable para canalizar a oferta e demanda de animais selectos.\nEntre as actividades subvencionables está a selección e preparación dos animais, o transporte, o manexo, a estabulación e a alimentación dos mesmos durante a celebración da poxa. Tamén os gastos derivados do acondicionamento, do mantemento, da seguridade e da limpeza do recinto; os gastos administrativos de tramitación documental e de xestión da poxa, os custos publicitarios e promocionais e os gastos de seguros relativos á celebración do evento. O importe subvencionable varía entre os 1.500 e 6.000 euros, dependendo da aptitude e do número de reses participantes.\nCómpre tamén destacar que os concellos que soliciten estas achegas deberán cumprir unha serie de requisitos, entre eles dispoñer de instalacións axeitadas que conten cunha situación sanitaria conforme á normativa aplicable, así como de medios técnicos e de persoal para a celebración deste tipo de eventos. Ademais, soamente poderán participar nas poxas animais que naceran en Galicia.\nPoderán optar ás axudas as poxas celebradas no período comprendido entre o 1 de agosto de 2019 e o 31 de xullo de 2020, ambos incluídos. Os concellos interesados teñen un mes de prazo para solicitalas (ben dende a publicación da orde, se se celebraron antes desa data, ben dende a celebración do evento, se se organizan con posterioridade á publicación no DOG). A correspondente solicitude ha de presentarse a través do formulario normalizado dispoñible na sede electrónica da Xunta.\nAs poxas solidarias do colexio da Reigosa coa axuda…


Marlaska anuncia "controis específicos" e sostén que "España non é un Estado policial" | Noticias de Galicia | CRTVG\nPublicado o 29/04/2020 16:37\nO ministro do Interior, Fernando Grande- Marlaska, sinalaba este mércores que "adaptará" os dispositivos policiais para realizar "controis específicos" na fase de desescalada que contempla progresivos alivios no confinamento pola Covid-19.\nCon todo, defendeu que "España non é un Estado policial", a pesar das 800.000 multas contra "insolidarios" que non respectan as restricións de mobilidade. "Haberá que ser moi estrito cando hai unha política de asimetría", dixo sobre o plan de desescalada por provincias as distintas fases.\nHaberá máis controis e axentes na rúa? Como se manterá a política de sancións no caso de incumprirse, por exemplo, a prohibición de desprazarse entre provincias? Interior orientou á delegacións do goberno para que as multas oscilasen entre 601 e 10.400 euros, cunha proposta de 1.500 euros para os que se desprazasen a segundas residencias.\nGrande- Marlaska avisou de que esta nova fase require de "máis esforzo", aludindo en varias ocasións a que a prioridade é garantir a "saúde de todos". "Evidentemente, xa temos plans para adaptar as funcións de Forzas e Corpos atendendo á realidade do plan de desescalamento e que todos iremos observando día a día", comentou antes de engadir: "Haberá un control específico para alcanzar o obxectivo de que o plan teña éxito".\nGrande- Marlaska referiuse á súa resposta na sesión de control ao Goberno de este mércores pola mañá a unha pregunta de Bildu queixándose da desproporción no número de multas coa Lei de Seguridade Cidadá, a coñecida como 'lei mordaza': "Os axentes cando interpoñen unha denuncia aplican parámetros de proporcionalidade, idoneidade e flexibilidade", sostivo, remitíndose á necesidade de priorizar a saúde pública e o funcionamento de servizos públicos e esenciais.\nDeu os parabéns pola "resposta admirable" da maioría dos cidadáns, máis concretamente tras as primeiras medidas de alivio que permiten a saída dos menores de 14 anos dende o pasado domingo.\n• Marlaska non pon data á apertura de fronteiras con Francia e Portugal\nO ministro do Interior, Fernando Grande- Marlaska, non puxo data á reapertura das fronteiras con Francia e Portugal e vinculou en exclusiva a criterios de saúde pública. Isto prodúcese o mesmo día en que a Comisión Europea lle pediu aos 13 países europeos que pecharon as súas fronteiras interiores a reabrilas "canto antes" para relanzar o turismo.\nEn conferencia de prensa co titular de Sanidade, Grande-Marlaska expresou o desexo de España de reabrir as súas fronteiras interiores "canto antes, sempre que os criterios de saúde pública permitan evidentemente quitar os controis en fronteira".\nE dixo que é algo que se fará tomando en consideración "traballos serios como os que se están realizando no conxunto dos países da UE para controlar e conter o COVID-19". "Todos somos conscientes de que non hai reconstrución social nin económica se non solucionamos o tema da saúde", abundou o ministro.\n"O primeiro elemento que é o noso obxectivo é a saúde pública", salientou o ministro do Interior. Grande- Marlaska lembrou que cada semana se reune por videoconferencia cos seus colegas da UE para falar do control das fronteiras exteriores e interiores. Insistiu en que todos teñen "un mesmo obxectivo, volver á normalidade o máis axiña posible".\nQue pasará a partir do 4 de maio? Pódese ir cortar o pelo, por exemplo, con cita previa


AQUAM LATAM: VACAS\n2 de decembro de 2008\nA vaca é o símbolo da paz. Val máis o que significa unha vaca que o que simboliza un león rampante. Xa o dixo un dos nosos economistas: " O arbre xenealóxico dunha vaca de leite é máis útil que o arbre xenealóxico dun aristócrata". A vaca esquenceuse dos cornos e dános o seu traballo, o seu leite, a súa carne, o seu coiro e a carne e o coiro dos seus fillos. Non nos pode dar máis. O can será o amparo dos ricos, que defende a propiedade do amo e ladra aos pobres que van polos camiños. En troques a vaca é o amparo dos pobres libres. Os concursos de vacas leiteiras valen máis que os "concursos de Beleza". A nosa vaca ten o pesebre en Galiza e os tetos en Madrid. E o que lle dá de comer a unha vaca non ten dereito a muxila. As "señoritas" que choran pola morte dun can ridículo non comprenden a dor dunha familia labrega cando lles morre unha vaca. Se non fose polo leite das vacas a piolleira das cidades morrería desnutrida. A vaca é a ama de cría da Humanidade. O día que nós emitamos papel-moeda non estamparemos nel o retrato dos políticos, nin dos sabios, nin dos artistas; estampariamos somentes, a figura dunha vaca, como símbolo da nosa economía humanamente distribuída. O día que Galiza sexa unha comunidade cooperativa ergueremos un gran monumento cunha vaca de bronce dourado. Tamén hai razas de vacas, e a mellor é a nosa. O día que saibamos o que val unha vaca, Galiza quedará redimida. (Castelao, Sempre en Galiza)\nA mansedume da vaca galega capta da por Ton van Vliet ilustra involutariamente as proverbiais palabras que escribira o insigne rianxeiro.\nSon estas as vacas da gándara, recias e solemnes, parsimoniosas, silentes e resignadas. Sempre me sorprendeu o estoicismo das vacas, maiormente as que tiraban dos apeiros de labranza. Van Vliet ficou abraiado ao velas utilizar como tracción mecánica nos trabrallos agrícolas, en Holanda xa non se lembraba tal cousa.\nAsí nolas presenta: na saída das cortes, polo medio da aldea, turrando da grade, pacendo tranquilamente, camiño do prado, no regreso cara o solpor das canadas cheas de leite e luz vespertina.\nPublicado por busto.agolada ás 23:23\nEtiquetas: ANIMAIS, VILARIÑO\nChousa da Alcandra 19:19:00 CET do 3 de decembro de 2008\nE así era (hoxe menos). Ata tal punto que a vaca compartía vivenda co dono ata fa non moitos anos.\nPolo número de vacas podíase calcular a "potencialidade" dunha casa de labranza... a vaca érao todo.\npaideleo 23:55:00 CET do 3 de decembro de 2008\nGalicia e as suas vacas ían emparelladas ata hai ben pouco.\nNunca se lles dará ás vacas o recoñecemento que merecen.\nOutra vez tan que ser un ollar estranxeiro o que nos descubra a esencia galega.\nAnónimo 14:24:00 CET do 25 de marzo de 2009\nCando eu na cidade dixen que chorara pola morte dunha vaca, ríronse de min, cando lles dixen que non quería ter porcos porque choraba cando os mataban tamén se riron, non se daban conta que as vacas nolo daban todo, os porcos tamén, pero ademais, e posiblemente non saiban, que o porco aínda lle ten máis cariños ao amo que o can, seica é porque é menos intelixente e vese máis indefenso. A sensibilidade cóllese nacendo e vivindo no campos non vendoo pola pantalla tonta. Sáudos a Agolada.


Campaña promocional de AGALCARI - Culturmar\nCulturmar > Novas > Campaña promocional de AGALCARI\nCampaña promocional de AGALCARI\nPublicado o 08/02/2009 17/01/2017\nO pasado día 6 de febreiro presentouse a campaña promocional da Asociación Galega de Carpintería de Ribeira. Entre outros elementos está formada por un video corporativo, un spot publicitario, e o web da Asociación, do que xa dimos noticia anteriormente.\nO spot podedes velo no web de AGALCARI, onde tamén atoparedes, dentro da sección Noticias interesantes documentos como un estudio sobre necesidades de formación do sector, un estudio sectorial feito no 2006 polo CETMAR, ou o texto das conferencias da xornada Un mar de madeira, que tivo lugar o pasado outubro no Club Náutico de San Vicente.\nAGALCARI está conseguindo avances na defensa da actividade da carpintería de ribeira, como a elaboración dun novo regulamento de construción naval en madeira que actualice o vixente, ou a iniciativa para lograr unha denominación de orixe para o sector.\nNo último número da revista Obradoiro de artesanía (10 Mb) publícase unha entrevista con Xerardo Triñanes, presidente da Asociación, onde fai un repaso a estas cuestións e a situación do sector.


CEDEIRA OFRECE DOUS ESPECTÁCULOS PARA O PÚBLICO FAMILIAR DURANTE A FIN DE SEMANA – Concello de Cedeira\nO programa festivo deste verán en Cedeira ofrece nos vindeiros días diferentes propostas ao aire libre e para todos os públicos. O escenario da Praza Roxa acollerá o sábado e o domingo, sempre ás 20.00 horas, unha función a cargo de “Xoán Curiel e a Banda do Verán” e o espectáculo acrobático “4.0 Sue Montero”. En caso de choiva as actividades trasladaranse ao Auditorio Municipal e ao Polideportivo, respectivamente.\n“Xoán Curiel e a Banda do Verán” levan a Cedeira as súas cancións para o público infantil, cun estilo rockeiro e cheo de humor co que de seguro tamén se divirten os maiores. Ao día seguinte, o domingo, actuará no mesmo espazo Sue Moreno, fundadora e directora dunha escola de acrobacias aéreas, que achegará un espectáculo no que mestura técnicas aéreas de circo con cancións e teatro físico, coa historia dunha muller que intenta conciliar o seu traballo e a maternidade como fío condutor.\nO luns, coincidindo co festivo local de Santa Ana, vai ter lugar o concerto de Guadi Galego e tamén, pola mañá, unha actuación da Banda de Música Vila de Cedeira. A formación local fará un percorrido musical pola vila, comezando no Palacete ás 13.30 horas, e deterase na Praza Roxa ás 14.00 horas para ofrecer alí un repertorio no que adoitan mesturar temas clásicos como pasodobres e muiñeiras con outros máis actuais. Pola noite, a partir das 22.30 horas na Praza da Revolta, Guadi Galego vai reencontrarse coa súa vila nun concerto no que presentará os temas do seu novo traballo discográfico “Costuras”. Agotáronse xa as 500 entradas gratuítas que o Concello puxo a disposición do público. O recindo estará valado e garantirase a separación entre as cadeiras para gozar do concerto con seguridade.\n24 Xullo, 2021\ten CULTURA, MOCIDADE, NOVAS\nO CONCELLO RECORRE A DÚAS EMPRESAS EXTERNAS PARA AXILIZAR A CAMPAÑA DE DESBROCES